Folketing
2005-06-10

Dansk Folkeparti har jo været en del af reformen og også en del af den sundhedsreform, som vi skal andenbehandle her i dag. Jeg vil til en begyndelse sige, at vi naturligvis støtter de ændringsforslag, der er lagt op til fra indenrigs- og sundhedsministerens side. Det har været meget vigtigt for Dansk Folkeparti, at vi, når vi laver sådan en reform, får en sammenhæng i sundhedsvæsenet, og det er faktisk nøgleordet i den reform, vi laver, som indbefatter de tidligere 15 love. Det er jo sådan, at kommunerne får en styrket rolle i sundhedsvæsenet og således også et medansvar for sundhedsvæsenets finansiering. Derfor er det afgørende, at de initiativer, der tages på det her område, sikrer kvalitet, sikrer sikkerhed og sikrer sammenhæng, og at det ikke alene kommer til at gælde for regionerne, men at det også kommer til at gælde for kommunerne. De fem regioner, som vi får, vil skabe et stærkt planlægningsgrundlag, og de vil gøre det muligt, mener vi, at sundhedsvæsenet får et markant løft.